Document ID: /roh_data/filtered/fineweb-2-filterrobots_roh.jsonl.gz/69003

Save the BRS
En in chantun lontan dal mund, ma en realitad gnanc uschè lontan, perquai ch'el è en la vischinanza da Soweto, da Johannesburg e da Pretoria, las citads las pli grondas da l'Africa dal Sid, avain nus scuvrì per casualitad ina instituziun absolutamain fantastica ch'è deditgada al mund dals tuns. Quai è il BOP Recording Studios & Resort (BRS), ch'è vegnì sviluppà e realisà il cumenzament dals onns 1990 da l'architect svizzer Thomas Rast e da l'acusticher da renum mundial Tom Hidley.
La perioda, en la quala l'instituziun è vegnida concepida, è exactamain il temp, durant il qual è vegnì fatg - pertutgant il tun - il pass da la tecnica analoga a la tecnica digitala, e quai davent da la tschertga instancabla da qualitad a la concentraziun sin quantitad. Tut quai vegn preschentà fitg bain en il BRS. L'acustica, il design, la tscherna dals materials, l'equipament installà e las soluziuns tecnicas per part progressivas, fan or d'el in object da cult ch'è unic sin l'entir mund e che na po ozendi betg pli vegnir copià - ch'è degn da vegnir inscrit sin la glista dal Patrimoni cultural mundial.
Pervia da las relaziuns politicas instabilas en quel pajais vers la fin dal 20avel tschientaner u perquai ch'in pèr affarists senza scrupels ch'eran responsabels da quel temp per l'instituziun, n'èn betg stads en il cas da renconuscher sia valur, è il destin displaschaivlamain stà crudaivel cun il BRS. Durant ils ultims onns n'è el perquai praticamain betg pli vegnì duvrà. Ma ina tala instituziun va en decadenza, sch'ella na vegn betg pli duvrada.
Save the BRS è ina campagna tecnica ch'è vegnida lantschada cun entusiassem da Stefano S. Cavaglieri, il directur tecnic da la Fonoteca naziunala svizra, gist per quest intent, e che vegn sustegnida da la Fonoteca sezza cun la finamira da renovar il BRS en tut sia splendur e d'al dar ina nova valur extendend sias activitads e l'integrond en il context dal mantegniment dal patrimoni sonor, quai sco center tecnic ed academic d'excellenza per l'Africa dal Sid e per ses pajais vischins.
Il "leitmotiv" da questa iniziativa - per duvrar in term da la musica - vegn numnà en la Fonoteca "Raising the Q-bar", pia augmentar il nivel da qualitad, e sco gia en il passà, cura ch'ins ha collavurà cun l'Archiv sonor naziunal dal Mexico per fundar in center d'excellenza per l'America Latina, ha ella la finamira per l'ina da sustegnair il mantegniment dal patrimoni sonor mundial e per l'autra da promover la diffusiun da quest patrimoni garantind la meglra qualitad dal tadlar pussaivla a sias utilisadras e ses utilisaders.
Ulteriuras infurmaziuns, detagls tecnics e fotografias chattais Vus sut: English
La Fonoteca naziunala svizra fa part da la Biblioteca naziunala svizra